Mazurek, Milan, poslanec NR SR (2023-06-27):
Ktokoľvek, kto si dnes váži Slovensko tradičné a Slovensko suverénne, vidí, že nominanti Čaputovej nevolenej progresívnej vlády vyhlásili ľuďom na Slovensku otvorenú vojnu. A to vidia aj ľudia, ktorí nepozerajú na tieto veci až tak do hĺbky, ako napríklad spomínaní členovia výboru pre európske záležitosti, ktorí sa môžu oboznamovať s jednotlivými dokumentmi, ktoré chodia jednotlivým ministrom na konkrétne Rady EÚ, prípadne samotnému premiérovi na Európsku radu a vidia, aké stanoviská títo ľudia zastávajú v otázkach obrany suverenity, v otázkach obrany práv národných štátov v rámci Európskej únie. Videli sme len, minulý týždeň alebo pred dvoma týždňami to bolo, keď tu práve táto progresívna vláda doniesla návrh zákona, ktorým by Európskej komisii dala do rúk právo rozhodovať o zriadení chránených území v rámci Slovenskej republiky. Chránených území, ktoré by znamenali, že by na nich Slováci nemohli ani len kosiť trávu, že ak by tam chceli pásť svoj dobytok, pásť tam ovce, museli by sa na to pýtať Štátnej ochrany prírody. Nie štát, ale nikým nevolení úradníci v Európskej komisii by boli tí, ktorí by boli zodpovední za to, aby takto zásadné rozhodnutie vplývajúce na životy obrovského množstva obyvateľov Slovenskej republiky a prakticky likvidujúce celé prvky hospodárstva, predovšetkým pôdohospodárstva na slovenskom vidieku, kde žije polovica slovenského obyvateľstva, dali do rúk priamo Európskej komisii. Títo ľudia sa nehanbili prísť s návrhom, ktorý by pomaly z polovice územia Slovenskej republiky urobil potenciálne takéto chránené územie. A potom nám tí istí ľudia povedia, že nemáme tu strašiť s tým, že oni by chceli posúvať ďalšie kompetencie, prípadne odoberať Slovenskej republike hlasovacie práva a dávať ich do rúk veľkým štátom v Európskej únii, resp. vládam týchto štátov, že im máme veriť, že oni nebudú robiť nič, čo by išlo proti záujmom obyvateľov Slovenskej republiky a že ich úlohou, tejto vlády, je len kúriť a svietiť a reprezentovať Slovensko len tak akože, len to nejakým spôsobom prejsť a o ničom zásadnom nerozhodovať. Je to absolútny opak, ktorý je v skutočnosti pravdou. Ak by tu v rámci Slovenskej republiky nebol vyvinutý mimoriadne vysoký nátlak na ministra vnútra, nominanta strany KDH pána Šimka, ktorého práve Zuzana Čaputová postavila do tejto funkcie, tak by bol schopný na Rade ministrov v Európskej únii zahlasovať aj za migračný pakt! A všetci dobre vieme, že takto kúrenie a svietenie nevyzerá, že toto je presná agenda konkrétnych progresívnych cieľov, ktoré títo ministri napĺňajú v rámci pozícií, do ktorých ich ale nikto nezvolil. Navyše v súčasnosti títo páni ministri, tento pán premiér Ódor ani nemajú dôveru Národnej rady, nemajú žiadne kompetencie a preto je plne na mieste, aby Národná rada prišla s uznesením, ktorým limituje možnosti konania tejto vlády. Rovnako uznesenie navrhlo hnutie REPUBLIKA, ktoré zasadzuje túto vládu do pozície, v ktorej nebude môcť o tak zásadných veciach, o akých sa aktuálne snaží rozhodovať, rozhodovať v budúcnosti, ale rovnako chceme podporiť aj toto uznesenie, za ktoré som hlasoval aj v rámci výboru, aby v prípade akejkoľvek debaty, čo i len náznaku toho, že by ktorékoľvek západné štáty, resp. ich vlády začali presadzovať agendu odobratia hlasovacích práv o akýchkoľvek témach, že by začali agendu zmeny európskych zmlúv, jednoducho táto vláda nemohla s čímkoľvek, čo sa tejto problematiky týka, súhlasiť. Je to nevyhnutné, je to mimoriadne dôležité, a to je úplne jedno, či dnes hovoríme o práve veta v otázkach zahraničnej politiky alebo právo veta v čomkoľvek inom. Ja by som išiel v tomto uznesení ešte omnoho viac ďalej a do hĺbky a obmedzil túto vládu prakticky na úplné minimum, naozaj na úplné minimum, pretože oni by si mali žiadať o európsky výbor o každé jedno stanovisko pred tým, než idú a podporujú agendy, na ktoré sa nikoho na Slovensku nepýtali. My dnes stojíme pred zásadnou otázkou nielen v tom hľadisku, čo tu hovoril predkladateľ Svrček, ale prichádza nové španielske predsedníctvo EÚ. Ktorí ste to nečítali, tak nová španielska vláda sa chváli tým, že si predstavuje Európu sociálnu, zelenú a feministickú. To má byť priorita španielskeho predsedníctva. Žiadne iné problémy nemáme, len takéto voloviny a aktuálne hovoria o tom, že jeden z ich základných problémov je nejaká telefonická práca. Toto chce riešiť v súčasnosti španielske predsedníctvo Európskej únie. A my sa pýtam, či práve pri takýchto ľuďoch, pri ľuďoch, ktorí presadzujú takéto agendy, nebude otázkou čoraz väčšie a väčšie snahy, nebudú otázkou čoraz väčšie a väčšie snahy presunu kompetencií v národných štátoch práve na nikým nevolených bruselských úradníkov, či sa nebudú snažiť znižovať hodnotu a zmysel existencie národných štátov práve na úkor toho, aby posilnili tieto nevolené bruselské elity a mohli takýmto spôsobom obmedzovať práva jednotlivých obyvateľov, pretože vieme veľmi dobre, že títo ľudia sa nezastavia pred ničím, keď s tým v národných štátoch nesúhlasia. Zoberte si Istanbulský dohovor. Nesúhlasili sme s tým? V poriadku, tak to prijmeme celoeurópsky, čo tam po tom? A keby tam bol pán Ódor alebo jednotliví ministri tejto progresívnej vlády, čo myslíte, ako by hlasovali na Rade EÚ alebo na Európskej rade? Asi by podporili takúto listinu, takýto akt aj napriek tomu, že vedia, že Národná rada niekoľkokrát túto vec odsúdila, odmietla, že je tu väčšinový odpor voči tomuto dokumentu. Bolo by im to úplne jedn. Každú jednu takúto agendu, s ktorou národné štáty nesúhlasia, si jednoducho chcú vziať k sebe. Vidíme to na príklade aktuálne, kedy sa snažia zaviesť európsky certifikát o rodičoch. A je to práve strana SaS, ktorá je v tomto pléne, ktorá sa najviac zaštituje, že nemáme dôvod tu prijímať žiadne uznesenia, veď preto vláda predsa nejde robiť nič zlé, Európska únia nám nechce odobrať žiadne hlasovacie práva, žiadne procesy aktuálne nechcú meniť a žiadne rozhovory ani len začaté poriadne neboli. Vieme veľmi dobre, ako strana SaS oklamala vtedy svojich vlastných, neviem, či to ešte boli koaliční partneri, a podhodili im tam cez svoju predsedníčku Marcinkovú návrh, aby odsúhlasili nový európsky certifikát o rodičovstve, že keby dvom chlapom vo Francúzsku dali certifikát, že oni vlastne majú dieťa, tak to budú musieť akceptovať aj na Slovensku a vyslovene sa v tom dokumente písalo, že iba to, že Slovenská republika má napríklad inú legislatívu v otázkach rodinnej politiky, nemôže byť dôvodom pre súd, aby neakceptoval takéto rodičovstvo. Totálne pošliapanie princípu subsidiarity vo všetkých rovinách. Normálne si z nás EÚ urobila srandu proste. To, že vy máte nejaké hodnoty, vy máte nejaký štát, vy máte nejaké zákonodarstvo nás vôbec netrápi. To, že vy máte nejaký parlament, ktorý si niečo určil, ani to nás netrápi, proste budete akceptovať našu liberálnu progresivistickú agendu, našu ideológiu a basta! A dnes máme navyše aj progresívnu liberálnu vládu (povedané so smiechom), ktorá ústami Zuzany Čaputovej povedala, že by bolo skvelé, keby sme sa takýmto spôsobom suverenity vzdali a posunuli ďalšie kompetencie na Brusel. Nie preto, že by otvorene priznala, že podporuje tieto globalistické agendy, ale preto, že vraj chceme funkčnejšiu Európu, Európu pružnejšiu, Európu, kde sú rozhodovacie procesy dynamickejšie a vieme rýchlo zaujať stanovisko k závažným problémom. Vždy, samozrejme, odoberú kompetenciu národných štátov len pre vaše dobro. Nikdy to nie je preto, aby vám robili niečo zlé, nikdy to nie je preto, aby oni rozhodovali za vás, nikdy to nie je preto, aby odstraňovali demokratické procesy a legitímnu vôľu národných parlamentov! Vždy je to pre vaše dobro! Nikdy tu nebol prípad, kedy by progresivistická agenda nebola pre dobro ľudí, no nie?! Aspoň tak nám to hovorí propaganda. Ale to robili všetky totalitné režimy, či už ten komunistický, nacistický alebo akýkoľvek iný. Každé rozhodnutie nevolených elít bolo vždy len pre dobro ľudí. A tak je to aj v tomto prípade, kedy pani Zuzana Čaputová povedala, že by bolo dobré odovzdať túto kompetenciu v záujme pružnejšej a dynamickejšej Európy, pretože je to vraj pre naše dobro. Pretože čo tam Slováci sa majú rozhodovať o tom, čo je najlepšie pre Slovensko! Nie Slovák vie najlepšie, kde má pásť svoje ovce, na ktorom kopci. Síce to tam po generácie robia jeho predkovia. Bruselský úradník alebo niekde nejaký pako v Luxemburgu, ten to vie úplne lepšie, tento vie najlepšie! Pardon, v Štrasburgu. Jednoducho títo ľudia budú rozhodovať o tom, akým spôsobom sa majú Slováci v štátoch správať. A pani Čaputová im dá za pravdu, veď predsa je to pružnejšia EÚ. Je to vo všetkých okolnostiach výhodnejší rozhodovací proces, je to dynamickejší proces a my sa tomu predsa musíme postaviť. A ak je tu v Národnej rade vôľa preventívne prijať takéto uznesenie, aby týmto progresívnym agentom, ktorí Slovensko otvorene nenávidia, dokonca ho ani nepomenujú. To vždy keď ich počujete rozprávať – len táto krajina, o tejto krajine, v tejto krajine – lebo to slovo Slovensko nejde z úst, normálne sa im hnusí povedať to krásne slovo ´Slovensko´. No a práve z tohto dôvodu ak je tu vôľa v Národnej rade podporiť takéto uznesenie a priať toto preventívne opatrenie, aby si táto progresívna vláda nemohla robiť, čo len chce a aby sa nemohla takto zahrávať s osudom slovenského národa, my sme plnohodnotne za a za hnutie REPUBLIKA hovorím, že my to podporíme. Tak ako na výbore, tak zahlasujeme aj tu.